## Uredba o podmirivanju dospjelih neizmirenih obveza prema inozemnim kreditorima

### NN 25/1996 (29.3.1996.), Uredba o podmirivanju dospjelih neizmirenih obveza prema inozemnim kreditorima

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike
Hrvatske da uredbama uređuje pojedina pitanja iz djelokruga Zastupničkog
doma Sabora Republike Hrvatske ("Narodne novine", broj 72/95),
Vlada Republike Hrvatske je na sjednici održanoj 28. ožujka 1996. godine
donijela

## U R E D B U

o podmirivanju dospjelih neizmirenih obveza prema inozemnim kreditorima

Članak 1.

Ovom Uredbom uređuje se plaćanje dospjelih, a neizmirenih
obveza po inozemnom dugu, koji su dužni podmiriti dužnici iz Republike
Hrvatske.

Članak 2.

Dužnicima iz Republike Hrvatske u smislu ove Uredbe smatraju se pravne
osobe koje su izravno zaključile ugovore s inozemnim vjerovnicima
za svoj račun ili za račun krajnjeg korisnika iz Republike
Hrvatske bez obzira na kasnije Dužničko-vjerovničke odnose
nastale tijekom konsolidacije duga.

Članak 3.

Dužnici iz Republike Hrvatske dužni su podmiriti inozemnim vjerovnicima
dospjele neizmirene kamate i glavnice prema stanju na dan 21. ožujka 1995.
godine po kreditima korisnika iz Republike Hrvatske zaključenim
poslije 2. prosinca 1982. godine i osiguranim od vladinih agencija zemalja
članica "Paris Cluba" najkasnije do 31. listopada 1995.
godine.

Članak 4.

Dužnici iz Republike Hrvatske po osnovi kreditnih zaduženja u inozemstvu
dužni su:

- deponirati kod Narodne banke Hrvatske sredstva na ime dospjelih neizmirenih
kamata temeljem Novog financijskog sporazuma potpisanog 1988., kojim je
reprogramiran dug prema komercijalnim bankama;

- deponirati kod Narodne banke Hrvatske sredstva na ime dospjelih neizmirenih
kamata temeljem Sporazuma o trgovinskoj i depozitnoj olakšici.

Sredstva iz stavka 1. ovoga članka dužnici su dužni deponirati
do 31. prosinca 1996. godine u mjesečnim ratama približno jednakih
iznosa, počevši od mjeseca studenoga 1994. godine.

Članak 5.

Deponirana sredstva iz članka 4. ove Uredbe ostaju u depozitu
kod Narodne banke Hrvatske do postizanja sporazuma s inozemnim vjerovnicima.

Sredstva se deponiraju na računu Narodne banke Hrvatske u valutama
plaćanja obveza.

Narodna banka Hrvatske dužna je na deponirana sredstva dužnika, za iznose
navedene u Naputku o provedbi ove Uredbe, obračunati kamate u visini
tržišne kamate na mjesečne depozite u originalnoj valuti umanjene
za jedan postotni poen.

Članak 6.

Krajnji korisnici iz Republike Hrvatske po inozemnim kreditima zaključenim
od strane banaka izvan Republike Hrvatske i bivše Narodne banke Jugoslavije,
dužni su sredstva za izmirenje dospjelih neizmirenih obveza iz članaka
3. i 4. ove Uredbe deponirati kod Narodne banke Hrvatske pod uvjetom i
na način iz stavka 2. članka 4. i članka 5. ove Uredbe.

Članak 7.

Dužnici iz članka 2. ove Uredbe dužni su podmirivati u ugovorenim
iznosima sljedeće:

- tekuća dospijeća glavnica i kamata, koja dospijevaju od
1. siječnja 1995., po kreditima zaključenim do 2. prosinca
1982. i osiguranim od vladinih agencija zemalja članica "Paris
Cluba" sukladno ugovorenim rokovima dospijeća;

- tekuća dospijeća glavnica i kamata, koja dospijevaju od
21. ožujka 1995., po kreditima zaključenim poslije 2. prosinca 1982.
i osiguranim od vladinih agencija zemalja članica "Paris Cluba"
sukladno ugovorenim rokovima dospijeća;

- tekuća dospijeća kamata, koja dospijevaju od 1. siječnja
1995., po kreditima zaključenim s vladama zemalja članica
"Paris Cluba" 1984., 1985., 1986. i 1988. sukladno ugovorenim
rokovima dospijeća, a tekuća dospijeća glavnica po ovim
kreditima Dužnici su obvezni podmirivati od 1. siječnja 1996. sukladno
ugovorenim rokovima dospijeća.

Članak 8.

Dužnici iz Republike Hrvatske dužni su tekuća dospijeća
kamata temeljem Novog financijskog sporazuma deponirati kod Narodne banke
Hrvatske u skladu s rokovima dospijeća.

Članak 9.

Krajnji korisnici iz Republike Hrvatske po inozemnim kreditima zaključenim
od strane banaka izvan Republike Hrvatske i bivše Narodne banke Jugoslavije,
dužni su od dana donošenja ove Uredbe sva sredstva za tekuća dospijeća
po kreditima navedenim u člancima 7. i 8. ove Uredbe, deponirati
kod Narodne banke Hrvatske pod uvjetima iz članka 5. ove Uredbe.

Članak 10.

Dužnici krajnji korisnici po inozemnim kreditima obvezni su dospjele
neizmirene obveze, temeljem kamata i glavnice, iskazati u bilanci.

Članak 11.

Dužnici i krajnji korisnici dužni su jedanput mjesečno izvješćivati
Narodnu banku Hrvatske o stanju dospjelih neizmirenih obveza po inozemnim
kreditima.

Članak 12.

Narodna banka Hrvatske pratit će provedbu ove Uredbe.

Članak 13.

Dužnicima i krajnjim korisnicima koji ne izvršavaju obveze iz ove Uredbe,
Narodna banka Hrvatske neće registrirati nove kreditne poslove s
inozemstvom.

Iznimno, Narodna banka Hrvatske može registrirati nove kreditne poslove
s inozemstvom za Dužnike i krajnje korisnike iz stavka 1. ovoga članka,
ali tek uz pribavljeno odobrenje Ministarstva financija.

Članak 14.

Novčanom kaznom od 150.000 kuna kaznit će se za privredni
prijestup pravna osoba ako se ne pridržava odredbi ove Uredbe.

Novčanom kaznom u iznosu od 10.000 kuna kaznit će se za
privredni prijestup i odgovorna osoba u pravnoj osobi ako se ne pridržava
odredbi iz ove Uredbe.

Članak 15.

Narodna banka Hrvatske donijet će naputak za provedbu ove Uredbe.

Naputak o provedbi Uredbe o podmirivanju dospjelih neizmirenih obveza
prema inozemnim kreditorima ("Narodne novine", broj 36/95) ostaje
na snazi i primjenjuje se do donošenja novog naputka iz stavka 1. ovoga
članka.

Članak 16.

Ova Uredba stupa na snagu danom objave u "Narodnim novinama",
a primjenjuje se od 1. travnja 1996. godine.

Klasa: 400-01/96-01/01

Urbroj: 5030105-96-1

Zagreb, 28. ožujka 1996.

Predsjednik

mr. Zlatko Mateša, v. r.

Uredba, NN 25/1996-463